ORDE do 8 de marzo de 2005 pola que se aproban as bases que rexerán a convocatoria de prórrogas de axudas concedidas no ano 2003 para a contratación de doutores en organismos públicos de investigación da Comunidade Autónoma de Galicia (Programa Isidro Parga Pondal) e se procede á súa convocatoria.
CONSELLERÍA DE INNOVACIÓN, INDUSTRIA E COMERCIO — III. OUTRAS DISPOSICIÓNS — 15/03/2005

A orde da Consellería de Innovación, Industria e Comercio do 30 de abril de 2003 (DOG do 9 de maio) aprobou as bases correspondentes as axudas para a contratación de doutores en organismos públicos de investigación da Comunidade Autónoma de Galicia (Programa Isidro Parga Pondal), e por Resolución do 25 de setembro de 2003 (DOG do 3 de outubro), concedéronse as axudas correspondentes.
Segundo o establecido no artigo 3º da orde de convocatoria os contratos tiñan unha duración de dous anos e podían ser obxecto de prórroga a través dunha convocatoria específica.
O déficit de recursos humanos que presenta o sistema de I+D en Galicia aconsella continuar esta acción de inserción nas universidades do sistema universitario de Galicia e en centros de investigación da Comunidade Autónoma de xoves doutores cunha formación investigadora acreditada en organismos científicos nacionais ou estranxeiros. Na súa virtude esta consellería
DISPÓN:
Artigo 1º.-Finalidade da convocatoria.
Esta convocatoria establece as bases que regulan a concesión de prórrogas das axudas correspondentes
ao Programa Isidro Parga Pondal, adxudicadas por Resolución do 25 de setembro de 2003 (DOG do 3 de outubro).
Artigo 2º.-Requisitos dos solicitantes.
Poderán participar na presente convocatoria aqueles beneficiarios dunha axuda do Programa Isidro Parga Pondal da convocatoria do ano 2003 e que na data de peche desta convocatoria se encontren en activo no dito programa.
Artigo 3º.-Dotación, número e duración dos contratos.
A axuda máxima concedida para cada contrato laboral será de 26.856 euros por ano de contrato, incluíndo neste importe a retribución bruta anual do contrato e o pagamento de custos sociais. Esta cantidade poderá incrementarse anualmente en función do IPC.
O número máximo de prórrogas que se convocan ascende a 45 que corresponden á totalidade de axudas vixentes na actualidade e que se distribúen do modo seguinte:
-Universidade da Coruña (UDC): 6.
-Universidade de Santiago de Compostela (USC): 16.
-Universidade de Vigo (UVI): 19.
-Consello Superior de Investigacións Científicas (CSIC): 2.
-Centro de Investigacións Mariñas de Corón dependente da Xunta de Galicia: 1.
-Centro de Investigacións Forestais e Ambientais de Lourizán dependente da Xunta de Galicia: 1.
Os contratos correspondentes aos centros dependentes da Xunta de Galicia financiaranse con cargo ás dotacións do capítulo I dos orzamentos para os anos 2005, 2006 e 2007 da Dirección Xeral de Investigación e Desenvolvemento e os 43 contratos restantes serán financiados con cargo ás aplicacións orzamentarias 08.05.432A.740.0 e 08.05.432B.740.0 dos orzamentos xerais da Comunidade Autónoma para os anos 2005, 2006 e 2007, de acordo coa seguinte distribución:
Organismo
2005 (A)
2006 (A)
2007 (A)
08.05.432A.740.0
CSIC
13.428
53.712
40.284
08.05.432B.740.0
UDC
40.284
161.136
120.852
USC
107.424
429.696
322.272
UVI
127.566
510.264
382.698
A universidade ou o CSIC, segundo corresponda, serán os encargados do pagamento dos correspondentes contratos laborais; no caso dos centros dependentes da Xunta de Galicia o pagamento corresponderá a Consellería de Innovación, Industria e Comercio.
A duración dos contratos será de dous anos a partir do 1 de outubro de 2005.
Artigo 4º.-Formalización de solicitudes e prazo de presentación.
As solicitudes no modelo oficial RHU-12 do que a cara externa se publica como anexo á esta orde, están ao dispor dos interesados na internet nos enderezos:
http://www.dxid.org
, ou http://www.xunta.es/conselle/in/index.htm. As solicitudes presentaranse no rexistro xeral da Dirección Xeral de I+D ou por calquera das formas previstas no artigo 38.4º da Lei 30/1992.
As solicitudes deberán ir acompañadas da seguinte documentación:
a) Memoria realizada polo candidato no que se resuma a súa actividade desde a súa incorporación o Programa Isidro Parga Pondal (máximo 2 folios).
b) Memoria da actividades investigadoras que o solicitante propón realizar durante o período de prórroga (máximo 2 folios).
c) Currículum vitae actualizado do candidato segundo o modelo oficial.
d) Aqueles candidatos con titulacións de países que non sexan membros da Unión Europea que no momento de incorporarse ao Programa Isidro Parga Pondal non tiñan homologado o seu título de doutor polo Ministerio de Educación e Ciencia deberán achegar a correspondente homologación.
e) Declaración das axudas solicitadas ou concedidas para o mesmo fin de todas as administracións públicas, consonte o documento que se inclúe no modelo de solicitude.
As solicitudes deberán presentarse co visto e prace do representante legal do organismo correspondente.
O prazo de presentación de solicitudes será de 40 días naturais que se contarán a partir do día seguinte ao de publicación desta convocatoria no DOG.
Artigo 5º.-Tramitación.
A instrución do procedemento de concesión destas axudas correspóndelle á Dirección Xeral de Investigación e Desenvolvemento. Se a documentación achegada estivese incompleta requirirase o solicitante para que no prazo de dez días a complete ou emende as deficiencias observadas, con advertencia de que de non facelo será considerado desistido da súa solicitude procedéndose, conforme ao disposto no artigo 71 da Lei 30/1992, modificada pola Lei 4/1999, e cos efectos previstos no artigo 42.1º da citada lei.
Artigo 6º.-Avaliación, selección das solicitudes e resolución.
A avaliación das solicitudes presentadas será realizada pola Comisión de Selección de Investigación da Consellería de Innovación, Industria e Comercio, creada polo Decreto 37/1998, do 30 de xaneiro, sendo necesario para que o candidato sexa seleccionado a avaliación favorable da actividade realizada así como da actividade proposta e de ser o caso a homologación do seu título.
Efectuada a selección, a comisión elevará a proposta de resolución ao conselleiro de Innovación, Industria e Comercio para que resolva. Esta resolución publicarase no DOG.
Sen prexuízo dos recursos que procedan contra a resolución, para os sos efectos da optimización da xestión dos fondos dispoñibles, os beneficiarios da axuda deberán aceptala expresamente no prazo de quince días hábiles contados a partir do día seguinte ao da súa notificación, para o que se xuntará modelo de aceptación coa notificación da resolución. En caso contrario, entenderase que concorre a renuncia a axuda concedida e procederase nos termos do artigo 42.1º da Lei 30/1992, de réxime xurídico das administracións públicas e do procedemento administrativo común.
O prazo máximo para resolver as solicitudes presentadas ao abeiro da correspondente convocatoria será de 6 meses, contados desde a apertura do prazo de presentación de solicitudes. De non mediar resolución expresa no devandito prazo as solicitudes deberán entenderse desestimadas.
Contra as resolucións expresas ou presuntas que poñen fin á vía administrativa, poderán os interesados interpoñer potestativamente recurso de reposición ante o conselleiro de Innovación, Industria e Comercio no prazo dun mes contado a partir do día seguinte ao de recepción da correspondente notificación no caso de resolucións expresas. No caso de que a resolución se entenda desestimatoria por silencio administrativo, o prazo será de tres meses contados a partir do día seguinte a aquel en que se produza o acto presunto.
De non estimar a presentación deste recurso poderán os interesados interpoñer recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses que se contarán a partir do día seguinte ao de recepción da correspondente notificación, se a resolución é expresa. No caso de que a resolución se entenda desestimada por silencio administrativo o prazo será de seis meses contados a partir do día seguinte a aquel en que se produza o acto presunto.
Artigo 7º.-Prórroga dos contratos e pagamento.
Publicada a resolución no DOG a Dirección Xeral de Investigación e Desenvolvemento as universidades e o CSIC iniciarán os trámites para a renovación dos contratos correspondentes. Os contratos correspondentes aos centros dependentes da Xunta serán aboados mensualmente pola Consellería de Innovación, Industria e Comercio. Polo que respecta ás universidades galegas e o CSIC o pagamento das axudas realizarase do modo seguinte:
-Un primeiro pagamento correspondente aos meses de outubro, novembro e decembro de 2005 unha vez que xustifiquen que se prorrogaron os contratos.
-Os restantes pagamentos, de periodicidade trimestral, realizaranse tras a certificación do organismo (universidade ou CSIC) en que conste que se realizaron os pagamentos correspondentes ao trimestre anterior, quedando pendente o último trimestre ata a xustificación da finalización da acción.
Artigo 8º.-Obrigas dos beneficiarios e seguimento.
1. Os contratos financiados con cargo a esta convocatoria serán incompatibles coa vixencia de calquera outro contrato laboral por parte do investigador contratado.
2. Os investigadores seleccionados poderán, por petición propia, prestar colaboracións complementarias tales como tarefas docentes, neste último caso ata un máximo de cento vinte horas anuais, tras o acordo do departamento implicado, que documentará debidamente a dita colaboración para os efectos de concurso e respectando a normativa vixente de incompatibilidades.
Santiago de Compostela, 8 de marzo de 2005.
Juan Rodríguez Yuste
Conselleiro de Innovación, Industria e Comercio
CONSELLERÍA DE CULTURA, COMUNICACIÓN SOCIAL
E TURISMO